ET Euroopa Liidu Teataja C 108/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2011/C 108/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„PATACA DE GALICIA”/„PATATA DE GALICIA”

EÜ nr: ES-PGI-0105-0205-17.03.2010

KGT ( X ) KPN ( )

1. Spetsifikaadi osa, mida muutmine hõlmab:

 Toote nimetus Toote kirjeldus Geograafiline piirkond  Päritolutõend Tootmismeetod  Seos piirkonnaga  Märgistamine  Riiklikud nõuded Muud ( )

2. Muudatuse liik:

Koonddokumendi või kokkuvõtte muutmine  Registreeritud KPNi või KGT spetsifikaadi muutmine, mille kohta ei ole avaldatud koonddokumenti ega kokkuvõtet  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3)  Spetsifikaadi ajutine muutmine, mis tuleneb kohustuslike sanitaar- või fütosanitaarmeetmete kehtestamisest ametiasutuste poolt (määruse (EÜ) nr 510/2006 artikli 9 lõige 4)

3. Muudatused:

3.1. Toote kirjeldus:

Toote läbimõõtu kohandatakse vastavalt 16. jaanuari 2009 kuninglikule dekreedile nr 31/2009, millega kiidetakse heaks riiklikul turul toidukartulitele esitatavad kaubanduslikud kvaliteedinõuded (ametlik teataja nr 21, 24. jaanuar 2009). Uus sõnastus on järgmine:

„Minimaalne läbimõõt 35 mm. Kartuleid, mille läbimõõt on väiksem, kuid vähemalt 18 mm, on siiski lubatud turustada märgistusega „patata menuda fuera de calibre” (alamõõduline kartul) või muu samaväärse müüginimetuse all.”

3.2. Geograafiline piirkond:

Tootmis- ja pakendamispiirkonda laiendatakse lähedal asuvatele Castrelo do Vali, Laza, Monterrei, Oímbra ja Veríni haldusüksustele A Limia alampiirkonnas.

3.3. Tootmismeetod:

Kaotatakse mahapaneku tihedusega seotud tingimused; tiheduse määrab tootja ise vastavalt kasutatavatele töövahenditele ja seemnekartuli läbimõõdule.

Muldamise võib asendada samalaadse agrotehnilise võttega.

Pakendi suurust kohandatakse vastavalt 16. jaanuari 2009 kuninglikule dekreedile nr 31/2009, millega kiidetakse heaks riiklikul turul toidukartulitele esitatavad kaubanduslikud kvaliteedinõuded (ametlik teataja nr 21, 24. jaanuar 2009).

Lisatakse võimalus pakkuda 20-kilogrammiseid pakendeid toitlustus-, majutus- ja muude sektorite klientidele, kes seda soovivad.

3.4. Muu:

Üle 5-kilogrammise netokaaluga müügipakendite puhul ei pea kartulid olema ühtse läbimõõduga. Kuni 5-kilogrammise netokaaluga müügipakendite puhul ei tohi suurima ja väikseima kartuli läbimõõdu vahe ületada 35 mm.

KOONDDOKUMENT

NÕUKOGU MÄÄRUS (EÜ) nr 510/2006

„PATACA DE GALICIA”/„PATATA DE GALICIA”

EÜ nr: ES-PGI-0105-0205-17.03.2010

KGT ( X ) KPN ( )

1. Toote nimetus:

„Pataca de Galicia”/„Patata de Galicia”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusega tähistatava toote kirjeldus:

Inimtoiduks ettenähtud kartulimugulad liigist Solanum tuberosum L. ja sordist „Kennebec”.

Kaitstud geograafiline tähis „Patata de Galicia” hõlmab kartuleid, mille omadused on järgmised:

— kuju ovaalsest ümarani;

— silmade sügavus väga madal;

— õhuke ja sile koor;

— koor värvuselt helekollane;

— mugula sisu värvuselt valge;

— tekstuur: katsumisel tihke, keetmisel mure, suus tihke;

— sobivus toiduks: suurepärane tänu kõrgele kuivainesisaldusele ning värvi-, lõhna- ja maitseomadustele toiduvalmistamisel;

— analüütilised omadused: üle 18 % kuivainet ja alla 0,4 % redutseerivaid suhkruid.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kartulid peavad olema kasvatatud ning neid tuleb ladustada ja pakendada määratletud geograafilises piirkonnas.

Kartulid ladustatakse ja pakendatakse määratletud geograafilises piirkonnas seepärast, et see võimaldab säilitada nende eriomadusi ning et laod ja pakendamisettevõtted asuvad traditsiooniliselt kõige parema kvaliteediga toodet kasvatavates piirkondades. Samuti tuleb arvestada asjaolu, et kartulid valitakse pakendamise käigus käsitsi ja et sellega tegelevad töötajad, kellel on toote käsitsemisel suured ja pikaajalised kogemused. Ühtlasi püütakse sel viisil muuta minimaalseks oht kahjustada toodet transpordi käigus (suurenenud mehhaaniliste vigastuste oht, ebasobiv temperatuur jne) ning ebasobivate ladustamistingimuste tõttu.

3.6. Viilutamise, riivimise, pakendamise jm kohta kehtivad erieeskirjad:

Toodet tuleb turustada uutes ja puhastes pakendites, mis on valmistatud nõuetekohast õhu juurdepääsu ja toote säilitamist ja transporti võimaldavast materjalist.

Toodang tuleb sorteerida ja pakendada vastavalt läbimõõdule ja päritolukohale. Minimaalne läbimõõt on 35 mm. Kartuleid, mille läbimõõt on väiksem, kuid vähemalt 18 mm, on siiski lubatud turustada märgistusega „patata menuda fuera de calibre” (alamõõduline kartul) või muu samaväärse müüginimetuse all.

Üle 5-kilogrammise netokaaluga müügipakendite puhul ei ole kartulite läbimõõdu ühtsus kohustuslik. Kuni 5-kilogrammise netokaaluga müügipakendite puhul ei tohi suurima ja väikseima kartuli läbimõõdu vahe ületada 35 mm.

Standardpakendid on 15-, 10-, 5-, 4-, 3-, 2- ja 1-kilogrammise netokaaluga. Erandina on lubatud pakkuda 20- ja 25-kilogrammise netokaaluga pakendeid toitlustus-, majutus- ja muude sektorite klientidele, kes seda soovivad.

3.7. Erieeskirjad märgistamise kohta:

Kolmandiku pakendi esiküljest peavad katma kaitstud geograafilise tähise logo ja märgistus „Indicación Geográfica Protegida „Pataca de Galicia”/„Patata da Galicia” ”.

Pakendil peab olema ka kontrollasutuse väljastatud nummerdatud lisaetikett, millel korratakse logo.

4. Geograafilise piirkonna täpne määratlus:

Määratletud geograafiline piirkond koosneb neljast alampiirkonnast Galicia autonoomses piirkonnas ja hõlmab järgmist:

Alampiirkond – Bergantiños (A Coruña provints): koosneb Carballo, Coristanco, A Laracha, Malpica ja Ponteceso haldusüksusest.

Alampiirkond – A Terra Chá-A Mariña (Lugo provints): koosneb tervikuna Abadíni, Alfozi, Barreirosi, Cospeito, Fozi, Lourenzá, Mondoñedo, Ribadeo, Trabada, Valadouro, Vilalba ja Xermade haldusüksustest.

Alampiirkond – Lemos (Lugo provints): koosneb Monforte de Lemose, Pantóni ja Saviñao haldusüksustest.

Alampiirkond – A Limia (Ourense provintsis): koosneb tervikuna Baltari, Os Blancosi, Calvos de Randíni, Castrelo do Vali, Cualedro, Laza, Monterrei, Oímbra, Porqueira, Rairíz de Veiga, Sandiási, Sarreausi, Trasmirasi, Veríni, Vilar de Santose ja Xinzo de Limia haldusüksustest; Coedo ja Torneirose piirkonnast Allarizi haldusüksuses; Bóveda, Padreda, Seiró ja Vilar de Barrio piirkonnast Vilar de Barrio haldusüksuses; A Abeleda, Bobadela a Pinta, A Graña ja Sobradelo piirkonnast Xunqueira de Ambía haldusüksuses.

5. Seos geograafilise piirkonnaga:

5.1. Geograafilise piirkonna eripära:

Kartulitaimede head kasvutingimused ja toote kõrge kvaliteet on tingitud määratletud geograafilise piirkonna soodsast kliimast ja mullastikust.

Toote geograafilise piirkonna eripära tuleneb otseselt järgmistest näitajatest, mida peetakse kartulikasvatuseks optimaalseks:

Kliima: Sademete hulk tootmispiirkonnas on suur (1 000–1 500 millimeetrit aastas), kuid august ja september on kuivad. Temperatuur on kartulitaime arengu ajal mahe.

Mullastik: Pinnase moodustavad savi- ja saviliivmullad, mille pH väärtus on 5–6,5.

Pinnamood: Piirkond on valdavalt tasandikuline ja selle kõrgus merepinnast väike või keskmine, mis tagab kartulitaime jaoks ideaalsed kasvutingimused.

5.2. Toote eripära:

Omadused, mis eristavad toodet muudest tootmispiirkondadest pärinevatest kartulitest, on järgmised:

— sort „Kennebec” kohaneb hästi kohaliku pinnasega, andes õhukese ja sileda koorega mugulaid, mille silmad on väga pindmised ja sisu väga valge;

— kvaliteediomadustelt on toode kergelt jahune, tihke sisuga, vähe või keskmiselt lagunev ja katsumisel tihke. Tänu nimetatud omadustele sobib ta suurepäraselt mis tahes toidu valmistamiseks ja eristub muudest toodetest oma kõrge kuivainesisalduse ning värvi-, lõhna- ja maitseomaduste poolest toiduvalmistamisel;

— analüütilistelt omadustelt sisaldab toode üle 18 % kuivainet ja alla 0,4 % redutseerivaid suhkruid.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Asjaomases geograafilises piirkonnas valitsevad looduslikud tingimused, eelkõige suur sademetehulk ja mahe temperatuur, võimaldavad kartulitaime optimaalset kasvu ka ilma niisutamata, mis omakorda tagab mugula pideva arengu.

Kuiv hooaeg augustis ja septembris, mil mulla niiskustase langeb, tähendab, et kartulite veesisaldus väheneb just enne saagikoristust ning küpsevad täielikult, moodustades tugeva ja ühtlase koore, kusjuures mõlemad tegurid (koor ja veesisalduse vähenemine) parandavad nende säilitamisomadusi ja kulinaarset kvaliteeti.

Tootmispiirkondades on peamiselt savi- ja saviliivmullad, mille pH väärtus on 5–6,5. Nimetatud mullatüübid on kõnealuse põllukultuuri jaoks ideaalsed, sest need on õhurikkad ja vähendavad seega selliste haiguste nagu märgmädanik või tõusmepõletik esinemissagedust. Sellise struktuuriga mullas kasvab mugulatel õhuke ühtlane koor ning see võimaldab koristada mugulad puhtana (pesta ei ole vaja). Kergelt happeline pH-tase hoiab ära teatavad haigused, nt hariliku kärna.

Seoses inimteguriga on traditsiooniliste agrotehniliste võtete hulgas oluline koht mulla rohkel väetamisel (ligikaudu 25–30 tonni hektari kohta), mille tulemusena on eespool kirjeldatud tingimustes kasvatatud saagi kulinaarne kvaliteet märgatavalt kõrgem.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://mediorural.xunta.es/fileadmin/arquivos/alimentacion/Patata_Galicia_Pliego_Condiciones.pdf

(1) ELT L 93, 31.3.2006, lk 12.